ANC sê Obama moet toekenning verwerpPresident Barack Obama Foto: Pete Souza, whitehouse.gov Die ANC het gesê die Amerikaanse president Barack Obama moet nie die stad Kaapstad se Vryheid van die Stad-toekenning aanvaar nie. “Vir ons is dit niks anders as afleiding nie en ek dink dit sal jammer wees as Obama ŉ toekenning ontvang van ŉ stad wat nie omgee vir sy armstes van die armstes nie,” het Songezo Mjongile, die sekretaris van die ANC in die Wes-Kaap, aan die Cape Times gesê. Burgemeester Patricia de Lille het glo besluit om Obama en sy vrou, Michelle, te vereer in erkenning van hul inspirerende voorbeeld. Die Obama-egpaar besoek Senegal, Suid-Afrika en Tanzanië van 26 Junie tot 3 Julie om “ekonomiese groei, beleggings en handelsbande” te versterk. De Lille se voorstel is in Mei tydens ŉ raadsvergadering goedgekeur met 128 raadslede wat ten gunste daarvoor gestem het, 58 wat hul stemme weerhou het, en vier wat daarteen gestem het. De Lille het gesê geen reëlings is sover getref om die toekenning aan die Obamas te oorhandig nie. – Sapa